
Predavajući našoj javnosti ovo jedinstveno djelce 
svjetske literature, mi želimo poslužiti svome narodu, a 
ujedno odati pažnju slavnoj autorici ove studije Helen 
Kellerovoj. Ona je lanjske godine uz učešće kulturnog 
čovječanstva proslavila svoju pedesetgodišnjicu — bodra, 
u naponu stvaranja, jednako još obasjana čistim sjajem 
svoga optimističkog životnog zanosa, a kod nas i u našoj 
literaturi bila je dosada zapravo nezapažena. Njezin 
» Optimizam« velika je himna jedne sasvim neobične 
ličnosti koja i slijepa i gluha, na završetku univerzitet- 
skih studija, u svojoj dvadesetitrećoj, dakle tekar na 
pragu života — stvara definitivne osnove svoga gledanja 
na život. U doba, dok normalno razvijeni pojedinci još 
lutaju, tragajući za pokretnom linijom svoje ličnosti, 
Helen Keller se već uzdigla na visine filozofskog sazna- 
vanja te postigla skladno izmirenje sa osnovnim proble- 
mima života. A što još više zapanjuje — to tako 
teško osakaćeno stvorenje zanosno pro- 
povijeda evanđelje dobrote i ljubavi te 
objavljuje svijetu poruku svoje vlastite 
sreće i zadovoljstva. To je osnovna činjenica. 
»Eto se diže jedna žena, od prirode maćuhinski obda- 
rena, da sa vedrinom svoga uvjerenja svjedoči o ljepoti 
i dobroti života« (strana I.). Njoj život nije nesnosni 
teret, ona se ne tuži, ona ne proklinje sudbinu, ne pada 
u jeremijska raspoloženja, nju ne grize crv nezadovolj- 
stva. Ona je sva uzdignuta u svijetloj vedrini svojih 
unutarnjih doživljavanja. Ona je svijet za sebe, ona 
može misliti i stvarati, ona je svijetlo sunca zamijenila 

sa svijetlom duha. Ona je dozrijevala u harmoniji jedne 
velike šutnje. 

Herojski život Helen Kellerove odnosno njezina 
uporna i pobjednička borba sa strahovitim defektima 
vlastite prirode počinje u sedmoj godini života. Bivšoj 
učiteljici slijepih — Anne Mansfield Sullivan pri- 
pada neprolazna zasluga, ona je svladala nadčovječni 
zadatak, jer je slijepo, gluho i nijemo čeljade od sedam 
godina uzdigla sa skoro životinjskog nivoa ne samo u 
svijet konkretnih činjenica i pojava, ona ga je uzdigla 
do apstraktnog saznanja, u svijet najviših ideja. Ona je 
učinila, da su pročuli i progledali prsti i dlanovi jadnog 
malog stvorenja. A ti su prsti u toku vremena napipali 
nekoliko jezika, oni su ispipali nevjerojatnu količinu 
literarnih, filozofskih i historijskih djela, oni su nje- 
zinom duhu otvorili sve probleme misa- 
onog čovječanstva te ju uzdigli u redove njego- 
vih predvodnika. Prsti su zamijenili najsavršenije i naj- 
važnije sjetilne organe — oči i uši, ona je pipajući našla 
život, njegovu ljepotu i dobrotu, sreću, mir i toliku ve- 
drinu svoje jedinstvene duše. To su činjenice koje za- 
panjiše svijet, a Helen Keller ih je tako čedno, jedno- 
stavno i dražesno opisala nešto prije pojave »Opti- 
mizma«, u svojoj opsežnoj autobiografiji »Povijest moga 
života«. 

Možda će povijest toga čudesnog života zaći i u hrvat- 
sku literaturu (njemački prijevod je dosada doživio 62 . 
izdanje), no mi smo dotle smatrali potrebnim, da na 
ovome mjestu donesemo barem kratak pregled njezinog 
rada i života. 

»Optimizam« Helen Kellerove, iako napisan u zanosu 
žive mladosti i u sređenom predratnom vremenu (otuda 
stanoviti anahronizmi pri spominjanju Amerike, Indije, 
Njujorka itd.) toliko je natopljen životnom mudrošću i 
tako naučno fundiran, da njegova aktuelnost nikada ne 


prestaje. Štaviše, mi držimo vrijednost ove studije upra- 
vo danas većom nego ikada, jer je veliko klanje naroda 
pogoršalo socijalne i materijalne uvjete života, razbilo 
međusobno povjerenje i razularilo niske nagone ljudske 
prirode, jer je smanjena mjera sreće i zadovoljstva, jer 
je život pun nemira i neprijateljstva. Koliki su samo 
zdvojili i posumnjali u sve vrijednosti života. Pravo 
paničko raspoloženje pred neizvjesnošću budućih dana. 
Odista izumire jedna historijska epoha i rađa se nova, 
bolja i savršenija. A porod je grčenje, bol i nesigurnost. 

»Optimizam« Helen Kellerove nastao je nakon dugog 
niza teških nutarnjih i vanjskih borba i stradanja, iza 
čestih iako prolaznih poraza, nakon grčevitog traženja 
istine, izlaza i smisla — usred jedne velike, gluhe i tamne 
mizerije. On je himna spoznajnom i etičnom oslobođenju 
čovječje ličnosti. 

Zato mi želimo, da se natope optimizmom Helen 
Kellerove oni, koji posrću u tvrdoj borbi za opstanak — 
i oni koji klonuše zbog nedostataka vlastite prirode i oni 
koji se saviše pod preteškim zahtjevima i nepogodama 
izvanjeg života. Oni koji se povukoše u gluhu samoću 
svoje izolirane egzistencije i koji nijesu dorasli nutar- 
njim konfliktima. Oni koji nesvjesno teže da izađu iz 
uskih okvira vlastite ličnosti, a još ne nađoše veza sa 
životom skupnosti i svoje sredine. Oni kojima je po- 
trebna toplina, razgovor i savjet. Oni koji izgubiše vjeru 
u ideale svoje, u budućnost i napredak vlastitog naroda 
i svekolike čovječje zajednice: u nadmoćnost i konačnu 
pobjedu pravice i dobrote. Naročito pak oni koji izgu- 
biše i tjelesnu i duševnu ravnotežu t. j. neurotičan — 
iskrvavljeni svojim unutarnjim grčenjima i zdvaja- 
njima, ispaćeni tjelesnim patnjama, grozničavi i stra- 
vični u očekivanju svojih budućih dana. — Neka dakle 
svima, koji su u nuždi bilo kakovoj, posluži svijetli pri- 
mjer Helen Kellerove: nepatvoreni, sugestivni optimi- 

zam slijepe i gluhe optimistkinje, njezino krvavo i ne- 
posredno doživljavanje najtežih katastrofa i najvećih 
zanosa ljudskog stvorenja, njezino jedinstveno svjedo- 
čanstvo i dokaz o premoći naših unutarnjih, a napose 
duhovnih snaga i mogućnosti. Njezino traženje i nala- 
ženje zadovoljstva i sreće u sebi samomu, u jedinstvu 
svoje duhovne ličnosti, u strastvenom služenju općim 
društvenim interesima i ciljevima, u velikoj harmoniji 
sa svijetom, prirodom, svemirom i Bogom. 

Optimizam velikih duša je zapravo jedina pozitivno 
pokretna sila u razvitku čovječanstva. Naročito u kri- 
tičnom vremenu moralnih i društvenih vrijenja i pre- 
vrata. 

Dr. Đuro Vranešić. 




Helen Keller se rodila dne 27. juna 1880 u Tuscum- 
biji, u malenom sjevernoameričkom gradiću države Ala- 
bame. U devetnaestom mjesecu života obolila je na akut- 
noj bolesti mozga, preboljela tu bolest, ali je ostala 
slijepa, gluha i nijema. Visoki i neprodorni bedemi tih 
teških fizičkih nedostataka odijelili su je posvema od 
njezine okoline, koja nije bila u stanju da se s njom 
sporazumije osim u nekim prijeko potrebnim stvarima 
i to pomoću nekoliko posve primitivnih znakova, što ih 
je dijete instinktivno upotrebljavalo i koji su mu ostali 
još iz vremena od prije bolesti. Pod ovakovim okolno- 
stima je naravski izostalo svako uzgajanje djeteta te je 
ono raslo divlje i neobuzdano sve do svoje sedme godine. 
— Po uputi jednog znamenitog očnog liječnika — koji 
je za volju istine morao priznati da je njezin očni vid 
za uvijek izgubljen — obratio se nesretni otac na dr. 
Grahama Bella, znamenitog obretnika telefona, poznatog 
radi svoje velike skrbi i interesa za poduku slijepe i 
gluhonijeme djece. Jer otkako je dr. Howe uzgojivši 
i izobrazivši slijepu i gluhonijemu Lauru Bridgman 
dokazao, da gluha, nijema i slijepa djeca nisu idioti, 
kako se to općenito mislilo, nego da su i ona obdarena 
sviješću i razumom te da se mogu uzgojiti i izobraziti 
poput normalno razvijene djece, — našlo se mnogo od- 
ličnih ljudi koji su se brinuli i starali za njihovu po- 
duku. Njegovom je zaslugom naskoro došlo do izbavlje- 
nja djeteta iz tog rekbi životinjskog stanja, i to u osobi 
gospođice Anne Mansfield Sullivan, mlade učiteljice 
jednog sljepačkog zavoda u Bostonu. Dan njezinog do- 

laska u Heleninu roditeljsku kuću bio je 3. mart 1887, 
koga Helen Keller još i danas slavi kao svoju najveću 
'godišnju svetkovinu. 

Velike pedagoške sposobnosti učiteljice i vanredna 
nadarenost djeteta brzo su došle do izražaja u njegovom 
naglom duševnom napredovanju. Gospođica Sullivan je 
pošla na taj teški i naporni posao sa pretpostavkom da 
je svakom djetetu prirođena sposobnost oponašanja. 
Djeca koja vide i čuju oponašaju geste i govor onih 
s kojima dolaze u doticaj i čije kretnje i govor ona raza- 
bira. Prema tome »valja maloj govoriti u dlan, kako se 
drugoj djeci govori u uha«, jer »ona posjeduje isti dar 
prilagođivanja i oponašanja poput svakog normalnog 
djeteta«. — Ona bi maloj po nekoliko puta u dlan pisala 
slova iz kojih se sastojalo ime stanovitog predmeta te bi 
joj ujedno dala taj predmet u ruke, da ga mala svega 
promotri t. j. opipa. A kako je bila darovita i vanredno 
spretna u oponašanju to bi ona odmah shvatila što se 
od nje želi: ona bi ista slova isto tako pisala u dlanove 
drugih osoba pokazujući na stvar, na koju bi se slova 
odnosila. Kad se naučila razumjevati i upotrebljavati 
taj prstovni alfabet prestala je sa raznim mimičkim 
znakovima sporazumjevanja te je stare pojmove — 
preostale još iz vremena prije njezine bolesti — kao i 
novo stečene izražavala pomoću tog prstovnog pisma. 
Mala je Helen neumorno od jutra do mraka prstom pi- 
sala već poznata imena na odnosne predmete i to svakom 
u dlan, tkogod bi se našao na njezinu putu, ne brineći 
se da li će je razumjeti ili ne. Niti mala njezina sestrica 
u kolijevci niti njezin pas i drug u igri Belle nisu bili 
pošteđeni od takovih izljeva povjerenja. Znala se rasr- 
diti — bila je vrlo kolerične i tvrdoglave naravi — kad 
je na pr. primjetila nehajnost psa za njezino čaranje i 
pisanje po njegovoj šapi. — Imenice nisu djetetu zada- 
vale nikakovih poteškoća, a tako niti pridjevi i adverbi 

od kojih je neke već od prije poznavala. Sakupivši tako 
malu riznicu riječi dala joj je učiteljica da čita, to jest, 
da traži poznate riječi na papiru nanizane sa uzdignu- 
tim pismenima. Kad bi naišla na koju poznatu riječ, 
nije bilo veselju ni kraja ni konca. Predmeti poučavanja 
bili su sva živa i neživa okolina djeteta. Ta vanredna uči- 
teljica znala je tako razviti interes svoje štićenice te je 
konačno morala cijeli dan odgovarati da nekako udo- 
volji njezinom interesu i znatiželji. — Neumorna je uči- 
teljica neprestano izmišljala nove stvari kojima bi mo- 
gla zabaviti duh svoje gojenice te ga razvijati i pot- 
strekavati na nove podhvate. Iza svladavanja prstovnog 
alfabeta i čitanja uzdignutih slova (Braillovo pismo) 
dala joj je da čita koje lako štivo. Nije marila hoće li 
mala moći baš sve da shvati i razumije, jer joj je bilo 
glavno, da joj utuvi i da joj se u pameti uvriježe riječi, 
koje će već zgodimice moći upotrijebiti. 

Nakon tri i po mjeseca ovakove poduke mogla je 
mala Helen olovkom napisati svoje prvo kratko pismo. 
Ovim posebnim načinom poduke nastavile su učiteljica 
i učenica te su marljivo kupile i brižno povećavale već 
stečenu riznicu riječi i pojmova novim riječima i novim 
pojmovima dajući im sve savršeniji i kompliciraniji 
oblik i izražaj. Usput su svladavale velike poteškoće u 
poimanju teških apstraktnih pojmova: religije i Boga, 
života i smrti — itd. Sakupivši tako poveću mjeru zna- 
nja i pojmova, a u posjedu prstovnog alfabeta i sljepa- 
čkog pisma, imala je Helen čarobni ključ kojim je mogla 
otvarati vrata saznanja svega onoga što čini život i 
svijet. No pored toga ona na reljefnim kartama iz ilo- 
vače što ih za nju čini njezina učiteljica prstima pipa 
doline, bregove i zavojite smjerove rijeka, a razdiobu 
zemlje na zone i polove uči pomoću končanih niti, drška 
pd narančinog drveta itd. Za računanje nije imala mnogo 
smisla. Njezinu je učiteljicu stajalo mnogo truda dok ju 

je pomoću zrna i slamnatih štapića naučila odbijanju 
i zbrajanju. Na sličan način uči bilinstvo i životinjstvo. 
Za jezike je imala naročiti smisao. Pored engleskoga 
učila je francuski, njemački, latinski i grčki. Dražesna 
su dva njezina mala pisma (vidi »Pisma moga posta ja- 
nja«) u kojima u par rečenica istresa svu zalihu svoje 
francuštine, latinskog i grčkog jezika. 

Dvije i tričetvrt godine nakon početka njezinog od- 
goja nastupa drugi veliki momenat u njezinom životu: 
počela je učiti govoriti! Na taj pokus gledala je njezina 
učiteljica vrlo skeptički. Mnogo napora i muke, mnogo 
samosvladavanja i izdržljivosti tražilo je to učenje go- 
vora, ali je bilo okrunjeno uspjehom. Ona je prestala 
biti nijema! (kraj nepromjenjene gluhoće). Ona sada »go- 
vori ustima i svakom je nakon kratkog vremena njezin 
govor razumljiv. Njezin glas nije normalan, ali nije 
drugčiji nego u nekoga, tko govori jednim vrlo stranim 
naglaskom«. Ovako o njezinom glasu izvještava Nella 
Braddy te ujedno primjećuje, da je Helen Keller u 
Americi jedina gluhonijema, koja je naučila govoriti. 
— Stekavši potrebno znanje stupila je 1896. u žensku 
gimnaziju u Cambridgu, gdje je također morala svlada- 
vati razne zapreke da uzmogne držati korak sa ostalim 
učenicama. I tu je kaošto i na svakom koraku kasnijeg 
života bila uz nju njezina učiteljica koja je posredovala 
između učitelja i svoje štićenice. Prebrodivši sretno sve 
poteškoće ona je godine 1899. svršila žensku gimnaziju 
cum laude i položila sa uspjehom prijamni ispit za Rad- 
cliffe College. 

Po uspješnom svršetku univerzitetskih nauka posve- 
tila se javnom radu za dobrobit slijepih i gluhonijemih, 
za radništvo i za socijalni položaj žene. Usput je nasta- 
vila sa literarnim radom, koji zapravo seže u vrijeme 
njezinih prvih poduka. Prvi počeci glavnog njezinog 
djela »Povijest mog života« nastali su kao zadaci na 

satovima engleskog jezika. To je opsežno i detaljno opi- 
sivanje svih događaja od časa njezinih prvih zapažanja 
do polaska njezinih univerzitetskih nauka. U toj knjizi 
možemo pratiti postepeni razvoj malenog i bijednog stvo- 
renja tjelesno maćuhinski, a duševno nadprosječno na- 
darenog, koje se harmonički razvilo, a svojim je inte- 
lektom i etikom nadmašilo organski normalno razvijena 
bića. — Analogna su »Pisma moga postajanja«, gdje se 
kronološkim redom nižu njezina pisma od prvog krat- 
kog pisamca, — koje sadrži nekoliko čisto prostih agra- 
matičkih rečenica, — pa sve do završnog pisma, koje je 
savršeno po obliku i stilu i koje odaje jedno definitivno 
izgrađeno biće rijetke kulture i znanja. 

U idiličkom seoskom životu kuda se povukla nepo- 
sredno iza promocije, a pod uplivom Emersonovih djela 
nastale su dvije malene knjižice, — dva eseja — : »Opti- 
mizam«, i »The World I live In« (Moj svijet). — Ovom 
potonjem eseju srodna je »Out of the Dark« (Tmina) 
— hvalospjev rukama: »Kad bih ja bila stvorila čovjeka, 
zacijelo bi mozak i dušu stavila u vrške njegovih 
prstiju«. — U istom razdoblju nastaje »The song of the 
stone wall«. 

Naročito je zanimiv njezin prikaz »Kako sam postala 
socijaliskinjom«. Tu ona zauzima konkretno stanovište 
prema aktuelnim pitanjima socijalnog života. Bijeda i 
mukotrpan život radne klase osobito joj leži na srcu. 
Ona se svagdje zalaže za radni narod, gdje joj se prilika 
pruža: kod svojih bogatih prijatelja, koji prijekim okom 
gledaju na tu njezinu simpatiju te sa nezadovoljstvom i 
negodovanjem slušaju o skupštinama na kojima ona 
ustaje protiv njihovih kapitala. Istina je, ona se katkad 
služi tim kapitalom, ali nikad u lične nego uvijek u do- 
brotvorne svrhe. Svoje honorare za razne članke pokla- 
nja radnicima i drugima koji su potrebni pomoći. Još i 
danas stizava na gomile raznih molbenica za materijalnu 

pripomoć, kako to izvještava njezina tajnica. Drži skup- 
štine po mnogim gradovima svoje domovine, na kojima 
diže glas za poboljšanje socijalnog položaja radnika, za 
osnivanje i usavršavanje zavoda za slijepe i gluhoni- 
jeme, za koje — kraj velikog interesa za opću socijalnu 
bijedu — najviše radi. Sav prihod njemačkih prijevoda 
njezinih djela trajno ide u prilog slijepaca i gluhonije- 
mih u Njemačkoj. 

Napokon nam valja spomenuti drugi dio njezine 
autobiografije »Midstream« (»U bujici života«) koja sa- 
drži opširan opis njezinog nemirnog i napornog života za 
i poslije rata, koji je i nju uvukao u svoj vrtlog. Tu či- 
tamo kako diže protest protiv uništavanja ljudi i kako 
oštro kritikuje one koji su rat izazvali kao i one koji su 
ga mogli pa ga nisu spriječili radi svoje mlitavosti. Tu 
ona nadalje prikazuje razne velike ličnosti i ljude, koje 
broji među svoje prijatelje. Među njima je na prvom 
mjestu njezin najstariji i najbolji prijatelj dr. Graham 
Bell, koji joj je poslao jedinstvenu učiteljicu gospođicu 
Sullivan, zatim Mark Twain, Rabindranath Tagore, Edi- 
son, Ford i mnogi drugi. Vidimo je također na podijima 
raznih kazališta, varijeteja i cirkusa, gdje je nastupala 
da zaradi potrebna materijalna sredstva za se i za svoju 
učiteljicu. — Za vrijeme svog boravka u Hollywoodu 
došla je u kontakt sa mnogim znamenitim glumcima: 
Charlie Chaplinom, Douglas Fairbanksom, Marie Pick- 
fordovom itd. — Zamašnim događajima ruske revolu- 
cije posvećuje naročito poglavlje. 

Naporan fizički i duševni rad kroz mnogo godina 
uzrokovaše da se povukla iz javnog života te živi po- 
vučeno na Long-Islandu u Newyorku sa svojom prijate- 
ljicom i učiteljicom gospođom Macy-Sullivan, svojom 
tajnicom i svojom danskom dogom »Sieglind«. 

Margita Vranešić. 


NUTARNJI OPTIMIZAM. 

Kad bi nam bilo dano da po vlastitom nahođenju 
izaberemo i odredimo prilike, u kojima bi nam prijalo 
živjeti, i kad bi se kod naših pothvata ispunila svaka 
naša želja, onda bi, mislim, svi ljudi bili optimisti. Si- 
gurno je da većina ljudi smatra sreću jedinim ciljem 
svih zemaljskih napora, i težnja — biti sretnim, u jedna- 
koj mjeri ispunjava i oživljuje filozofa, kralja i siro- 
maha. Svejedno je da li je netko duševno slabo, osrednje 
ili visoko nadaren, jer svatko osjeća da je zahtjev za 
srećom njegovo neosporivo pravo. 

Značajno je promatrati kako su različite ljudske pre- 
dodžbe o sreći, i na kako neobičnim mjestima ljudi traže 
taj praizvor života. Mnogi tu sreću nalaze u nagomila- 
vanju bogatstva, mnogi u ponosnom osjećaju moći, a 
drugi u djelima umjetnosti i literature. Rijetki su koji ju 
vide u istraživanju svoje vlastite duše ili u težnji za isti- 
nom i saznanjem. 

Većina ljudi mjeri svoju sreću po tjelesnoj prijat- 
nosti i materijalnom posjedu. Kako li oni bivaju sretni 
kad postignu bilo koji vidljivi cilj, koga su si sami po- 
stavili i za njim krenuli! A ako promaše taj cilj i takovo 
stanje sreće, kakvog li nezadovoljstva i nevolje! Kad bi 
se sreća mjerila materijalnim mjerama, onda bi ja — 
koja niti vidim niti čujem — imala dovoljno razloga da 
lamajući rukama sjedim u zakutku i da naričem. No 
jer sam sretna unatoč svojih tjelesnih manjaka, i jer je 
taj osjećaj sreće u meni tako dubok i jak te pretstavlja 

pravu ispovjest vjere, tako temeljit te postaje filozofi- 
jom moga života: — ukratko, jer sam ja uz tako teške 
uvjete optimiskinja, to je moje svjedočanstvo i vjero- 
vanje u optimizam zaslužilo da bude saslušano. To je 
drugim riječima tako kao da bi se sastali grešnici te po- 
čeli slaviti dobrotu Božanstva, a eto se diže jedna žena, 
od prirode maćuhinski nadarena, da vedrinom svoga 
uvjerenja svjedoči o ljepoti i dobroti života. 

Nekada sam ja poznavala ponore u kojima nije bilo 
nade, i gdje je sve bilo obavito tamom, ali je nadošla 
ljubav i oslobodila mi dušu. Nekada sam poznavala 
samo noć i samrtnu tišinu, sad poznajem nadu i veselje. 
Nekada sam se uništavala bjesneći protiv zidova koji 
su me zatvarali, a sada sam radosna u uvjerenju da 
mogu misliti, raditi, i postignuti nebesa. Moj je život 
bio bez prošlosti i bez budućnosti, jedna smrt, »jedno sa 
čežnjom traženo prestajanje«, kako bi se izrazio pesi- 
mista. No na moju ruku je pala jedna riječca iz prstiju 
jedne druge žene, i ispunila dosadanju prazninu, a srce 
je moje počelo udarati snažnije od težnje za životom. 
Noć je pobjegla pred danom, a ljubav i nada provrela 
je u obliku žestoke težnje za saznanjem. Može li onaj 
tko je utekao iz takovog zatočenja i koga je jednom 
prožela slast slobode, biti pesimistom? 

Moje prvo iskustvo bilo je skok iz zla u dobrotu. Da 
se ne znam koliko trudim, ne bi mogla pobliže prikazati 
taj skok iz duboke tame, jer je nagon prema naprijed 
jedno naglo gibanje, koje iznenada započinje u onom 
prvom trenutku oslobođenja i skoka u svjetlost. Prva 
riječca koju sam sa razumijevanjem upotrijebila, na- 
učila me živjeti, misliti i nadati se, a tmina me nije više 
mogla obuhvatiti, jer sam spazila obalu, te sam mogla 
živjeti u nadi da ću dostići kopno. 

Zato moj optimizam nije nikakvo sentimentalno i 
neosnovano zadovoljstvo. Jedan pjesnik se je nekoć 


izrazio da bi ja morala biti sretna, jer da ne vidim gole 
i hladne stvarnosti, nego da živim sa svojim lijepim 
snovima. Istina je, ja živim u jednom lijepom snu, ali je 
taj san stvarnost i sadašnjost, koja nije hladna, nego je 
topla, koja nije gola, već odjevena u tisuću blagoslova. 
Ono zlo o kojem je pjesnik mislio da bi imalo pretstav- 
ljati jednu strahovitu varku, upravo je potrebno da bi 
se radost mogla shvatiti sa punim razumijevanjem. Samo 
u dodiru sa zlim i na putu oprečnosti ja sam naučila 
osjećati veličanstvo istine, ljubav i dobrotu. 

Pogrešno je kad neko neprestano promatra dobrotu, 
a na zlo se ne obazire, jer to zanemarivanje zla dovodi 
ljude u propast. Postoji opasni optimizam nezapažanja i 
mlakosti. Nikako nije dovoljno izjaviti da je dvadeseto 
stoljeće najbolji vijek u povijesti čovječanstva, te uteći 
od zemaljskih zala u nebeske sanje o dobroti. Mnogi su 
dobri, korisni, i zadovoljni ljudi promatrali svoju oko- 
linu i vidjeli su da je sve oko njih dobro, a ipak je isto- 
vremeno na milijone njihovih bližnjih bilo izgubljeno, 
i prodano poput živine! Bez sumnje je bilo mnogo opti- 
mista koji su živjeli u blagostanju, te su si dopustili da 
u Wilberforce-u 1 vide jedno neudobno brundalo kad se 
on dao svom silom i snagom na oslobađanje robova. 
Tako dugo dok postoje tolike nepravice koje glasno viču 
i traže pomoći, ja gojim nepovjerenje prema prenaglom 
optimizmu jedne zemlje, la koja viče: »Hura, kod nas je 
sve u najljepšem redu! Mi smo prvi narod na svijetu!« 
To je pogrešni optimizam, jer optimizam koji se ne 
osvrće na tamne strane života, nije nego kuća sazidana 
na pijesku. Čovjek mora najprije razumjeti zlo, i upo- 
znati žalost — a istom onda označiti sebe optimistom, te 

1 William Wilberforce, (Viljem Vilberfors), engleski filantrop i 
političar, živio od 1759—1833, živo je radio protiv trgovine sa cr- 
načkim robljem i za oslobodjenje robova uopće. 

,a Engleska. 

slobodno očekivati da i drugi priznaju njegovo unutarnje 
uvjerenje. 

Ja znam što je zlo. Borila sam se s njime, i neko sam 
vrijeme osjećala kako se pod njegovim utjecajem moj 
život koči i ukrućuje. Zato govorim iz iskustva kad tvr- 
dim da zlo nema loših posljedica, nego da je ono samo 
jedna vrsta duševne gimnastike. Upravo zato jer sam 
sa zlom bila u doticaju, postala sam još istinskija i uvje- 
renija optimiskinja. Mogu da kažem iz punog osvjedo- 
čenja da borba, koju zlo čini potrebnom, može postati 
blagoslovom. Ona nas čini jakim, strpljivim i korisnim 
značajevima. Ona nas uvodi u najtanje bivstvo stvari, 
te nas uči da svijet, koliko god je pun nevolja, isto tako 
obiluje sredstvima da te nevolje svladamo. Moj optimi- 
zam se dakle ne osniva na odricanju zla, nego na vedroj 
vjeri u pobjedu dobrote, te na čvrstoj volji: da uvijek 
sarađujem sa dobrotom, kako bi ona u svijetu sve više 
i više pobjeđivala. Ja nastojim da ojačam snage dane 
mi od Boga, to jest, da u svemu i u svakom gledam naj- 
bolje i da to najbolje učinim dijelom svog vlastitog ži- 
vota. Svijet je doista posijan dobrotom, no ako ne une- 
sem u praktični život vedrinu svojih pogleda, i njome 
ne posijem vlastitu njivu, neću požeti niti zrnce dobrote. 

Prema tome se moj optimizam osniva na dva svijeta: 
na mom vlastitom, i na onom koji me okružuje. Ja tražim 
od svijeta da bude plemenit, i eto on sluša i postaje. Ja 
taj svijet proglasujem dobrim, i eto se činjenice redaju 
tako te neobičnom snagom dokazuju istinu moga mi- 
šljenja. Ja otvaram dobroti vrata svoje duše, a budno ih 
zatvaram pred zlom. Na tome upravo i počiva snaga toga 
moga lijepog i načelnog uvjerenja, ono je samo po sebi 
zaštitni bedem protiv neprijateljskih utjecaja. Nikada 
me otsutnost dobrote ne čini malodušnom, i nikakova 
protivna mišljenja ne mogu me odvratiti od moga osvje- 
dočenja, niti me učiniti čovjekom bez nade. Sumnje i 


nepovjerenje nisu nego strašila bojažljive mašte, a njih 
će pobijediti stalnost srca, i pregaziti veličina duha. 

Ja sam na svršetku svojih studija, te gledam naprijed 
sa srcem koje je puno ponosnih nada, pa bilo kakav rad 
i zanimanje mene čekalo u budućnosti. Moj udio u po- 
slovanju svijeta može doduše biti samo skučen i ogra- 
ničen, no činjenica da ću uopće moći raditi, čini ga dra- 
gocjenim. Očito je da je želja i volja za radom već sama 
po sebi optimizam. 

Carlyle 2 je već prije dva naraštaja propovijedao svi- 
jetu svoje evanđelje rada. Onima koji su sanjarili o re- 
voluciji, koji su gradili blaženstva i kule u zraku, te po- 
stali pesimisti kad su sigurne oluje otpuhale njihove 
zračne tvorbe; svima neplodnim licima poput Endvmi- 
ona, Alastora i Werthera: taj je škotski seljak — tako- 
đer čovjek sanja, ali niknuo iz tvrdog stvarnoga života 
— doviknuo glasno svoju vjeru u značenje i vrijednost 
rada: »Nemojte da dulje budete gomila, budite svijet! 
Stvarajte, Stvarajte! Pa makar da stvorite najzadnji i 
najmanji odlomak jedne cjeline, stvarajte ga u ime 
Božje! Jer je ta sposobnost ono najviše što nosite u sebi, 
dakle ne mirujte! Naprijed! Naprijed! Štogod činite, 
činite naporom svekolike svoje snage! Djelujte dok ima 
dana, jer će se spustiti noć, gdje nitko ne bude mogao 
raditi!« 

Na različne se načine tvrdilo kako je Carlyle na- 
stojao da odvrati ljude od krute stvarnosti, i to tako da 
u teškom radu i naporu, sa pogledom uprtim k zemlji, 
zaborave svoj jad i nevolju. To nije bila Carlyle-ova 
namjera, jer eto on doziva: »Luđače, ideal leži u tebi 
samome — i zapreka leži u tebi samome! Iznesi ideal u 

2 Carlyle (Karla jl), engleski spisatelj, historičar i filozof, živio 
od 1795. do 1881., naročito slavan po svojoj Povijesti francuske 
revolucije, koju je u hrvatski jezik preveo liječnik d-r Nikola 
Karlić. 

stvarnost, koja je bijedna i jadna! Živi, misli, vjeruj i 
budi slobodan!« — Jasno je što je on time htio nagla- 
siti: da se radom i stvaranjem novih dobara podiže ži- 
vot iz meteža, da rad od pojedinca stvara svijet i har- 
moniju, i da je harmonija optimizam. 

Ja također mogu da djelujem, a jer toliko volim ra- 
diti glavom i rukama, ja sam optimiskinja. Stalno sam 
držala da bi me nešto moglo spriječiti u mojoj težnji da 
učinim korisna djela. No ja sam ubrzo shvatila da su 
doduše rijetki putevi na kojima mogu biti od koristi, 
ali da je posao koji se preda mnom otvara, beskonačan. 
Moguće je da u vinogradu bogalj bude najvedrijim rad- 
nikom; njega doduše drugi prestižu, ali ipak svake go- 
dine i za njega na suncu dozrijevaju puni grozdovi. 
Darwin nije bio kadar da radi na dušak više od pola 
sata, pa je ipak u mnogim polusatima marljivosti dao 
temelj jednoj novoj filozofiji. Ja bi od srca rado izvr- 
šila neki veliki i plemeniti zadatak, no smatram svojom 
jednako plemenitom dužnošću i radošću da sa niskim 
zadacima postupam tako kao da su uzvišeni. Stalno mi 
je na pameti kako bi najbolje moglg. udovoljiti zahtje- 
vima svakidašnjeg života, a veselim se kod pomisli da 
drugi mogu izvršiti ono, što je meni uskraćeno. Povje- 
sničar Green 3 kaže da svijet ne napreduje samo po sna- 
žnim djelima svojih junaka, nego i po udruženim malim 
poticajima svakog poštenog radnika. Sama ta misao 
već mi je dovoljna da me vodi tamom i širinom svijeta. 
Radujem se dobru što ga drugi čine, jer mi njihov rad 
jamči da će istina i dobrota biti osigurane i bez moga su- 
djelovanja. 

Ja se pouzdajem, i ništa, štogod se dogodilo, ne može 
poremetiti moga pouzdanja. Ja vjerujem u dobrotu 

3 Green John Richard (Grin Đon Ričard), engleski povjesničar, 

živio od 12. XII. 1837. — 7. III. 1883. 

sile koju svi mi častimo kao najvišu — u poredak, u sud- 
binu, u duh svemira, u prirodu i Boga. Ja prepoznajem 
tu silu u suncu, pod čijim uplivom sve raste i koje po- 
država život. Ja sam se sprijateljila sa tom nerazjašnji- 
vom silom i posve sam spremna da radosno i hrabro 
podnesem svaku sudbinu kojom bi me nebesa nadarila. 
To je moje mišljenje o optimizmu. 

1 Z VAN JI OPTIMIZAM. 

Optimizam je dakle moje čvrsto unutarnje uvjere- 
nje. Niti onda kad bacim poglede u život koji me okru- 
žuje, ja ne nalazim nikakovih protivuriječja, jer i izva- 
nji život opravdava moje optimističko gledanje. Čitavo 
vrijeme koje sam provela na visokim školama, i čitav 
moj studij bio je posvećen neprekidnom otkrivanju do- 
brote. U literaturi, u filozofiji, u religiji i u povijesti 
naišla sam na temeljita svjedočanstva svoga vjerovanja. 

Filozofija je velikim pismenima napisana povijest 
jedne gluhe i slijepe osobe. Od Sokrata preko Platona 
i Berkeleya 4 sve do Kanta označuje filozofija napore 
i težnju ljudskog duha da se oslobodi tereta materijal- 
noga svijeta, i da odleti u svemir čiste zamisli. Za čo- 
vjeka gluha i nijema treba da Platonova zamisao svi- 
jeta ima neko posebno značenje i privlačivu snagu, jer 
stvari koje vi vidite, čujete i osjećate — nisu posljed- 
nja i konačna stvarnost, nego samo nesavršene pojave 
zamisli, načela i duha. Zamisao je istina, a sve ostalo 
je varka. 

Kad je već tomu tako, onda moja okolina, koja ima 
sva osjetila neokrnjena ne poznaje nikakovu stvarnost 
koja se ne bi isto tako nalazila na tlu mojega saznanja. 
Filozofija prva daje duhu da vidi istinu, nosi nas u 

4 G. Berkeley (Berkli), irski biskup, velik filozof spirituali- 
stičkoga smjera, živio od 1684. do 1753. godine. 

predjele u kojima se ja, slijepo čeljade, ne razlikujem 
od vas koji gledate. Berkeley me je naučio da vaše oči 
primaju obrnutu sliku predmeta, i da ta slika bude u 
vašem mozgu naknadno i potsvi jesno ispravljena; ota- 
da sam počela slutiti da oko nije nikakav posve po- 
uzdani instrument, osjetila sam se kao čovjek koji je 
postavljen sa drugim ljudima na istu stepenicu, i ve- 
selila sam se, ne možda radi toga što ostalim ljudima 
njihova osjetila tako malo koriste, nego zato što u 
Božjem vječitom svijetu srce i duša imaju glavni za- 
datak. Učinilo mi se kao da je Platonova filozofija na- 
pisana baš radi moje osobite utjehe, a možda sam se 
sa takovim shvaćanjem i nehotice približila nekim mo- 
dernim filozofima koji svakako misle da sam ja zato 
stvorena da budem školski primjer za njihovu poduku. 
Slab je doduše glas moga vlastitog iskustva, no on se 
ipak, iako u malenoj mjeri, slaže sa filozofskom tvrd- 
njom da je dobrota jedini svijet, a taj svijet da je du- 
hovni svijet. Taj svijet je jedna vasiona gdje poredak 
pretstavlja jedino pravilo, gdje neuništiva zakonitost 
drži pojedine česti na okupu, gdje je nered isto što i 
neopstojanje, gdje je zlo — kako je to tvrdio sv. Augu- 
stin — samo varka, dakle ništa. 

Za mene značenje filozofije ne postoji samo u nje- 
zinim istinama, nego također u blaženoj povučenosti 
njezinih velikih učitelja. Oni su rijetko kada bili od 
ovoga svijeta, štaviše i onda kad su se kao Platon i 
Leibnitz kretali po svjetskim salonima. Oni su bili 
gluhi za buku života, i slijepi za njegove naklonosti i 
razonode. Osamljeni kako su bili, oni nisu boravili u 
tami, oni su naučili da sve nalaze u sebi samima, pa ako 
bi čega poman j kalo u njihovoj nutrinji — oni su vjero- 
vali da će istinu gledati licem u lice onda kad napuste 
zemlju, i kada postanu dionici Božanske mudrosti. Ve- 
liki mističari živjeli su osamljeni, gluhi i slijepi, ali — 
u Bogu. 

Ja razumijem kako je Spinozi bilo moguće da 
mirno zaspi i da ostane sretan onda kad je bio izop- 
ćen, siromašan i prezren, te u jednakoj mjeri sumnji- 
čen od Židova i kršćana. Ne govorim to zato što bi 
moguće dobrostivo čovječanstvo bilo ikada na isti 
način sa mnom postupalo, nego zbog toga što njegova 
povučenost od ćutilnih radosti ovoga svijeta nešto sliči 
mojoj osamljenosti. On je ljubio dobrotu radi dobrote 
same. Poput mnogih drugih velikih duhova on je oču- 
vao svoje mjesto u svijetu sa pouzdanjem djeteta, koje 
vjeruje da jedna viša sila djeluje preko njega i upravlja 
njegovim bistvovanjem. On je bio također obuzet onim 
bezuslovnim pouzdanjem kakovo je i moje. Uopće mi 
se čini da bi duboki i uzvišeni optimizam morao potje- 
cati iz čvrstog vjerovanja u prisutnost Božju u svakom 
pojedincu; iz vjerovanja u Boga koji nije daleki i ne- 
pristupačni vladalac svemira, nego je svakom od nas 
vrlo bliz; koji nije nazočan samo na zemlji, u vodi i na 
nebesima, nego također u svakom čistom i plemenitom 
porivu našega srca; koji je »početak i središte svih 
misli i njihova jedina točka smirenja«. 

Filozofija me dakle uči da vidimo tek sjene, da je 
naše saznanje samo djelomično, i da su sve stvari pod- 
vrgnute neprekidnoj mijeni, ali da duh, nepobjedivi 
duh, obuhvaća svu istinu, obavija vasionu onakvom 
kakva ona jest, pretvara sjene u stvarnosti, i čini da 
nam bučni prevrati izgledaju kao hipovi unutar vječne 
šutnje, ili kao kratke stanice na beskonačnoj pruzi 
usavršavanja, a zlo samo kao »stajalište na putu za 
dobrotom«. Premda ja svojom rukom zaokružujem sa- 
mo maleni dio vasione, ipak svojim duhom vidim cje- 
linu, a moja sposobnost mišljenja može da razabere bla- 
goslovene zakone koji upravljaju tom cjelinom. Zbog 
pouzdanja i vjere koju mi ulijeva takovo shvaćanje, ja 
sigurno počivam u svome životu kao u nekoj sudbi. 

zaštićena protiv umišljenih sumnja i strahova. Zaista su 
blagosloveni oni koji ne vide, a ipak vjeruju. 

Svi veliki svjetski filozofi ljubili su Boga i vjerovali 
su u unutarnju dobrotu ljudi. Poznavati povijest filo- 
zofije znaci saznati da su najistaknutiji mislioci svih 
vremena i proroci različnih plemena i naroda bili opti- 
misti. 

Filozofija je povijest duhovnog života čovječanstva. 
Izvan okvira filozofije nalazi se veliko mnoštvo doga- 
đaja, i njih mi zapravo zovemo poviješću. Kad proma- 
tram tu gomilu događaja, ja vidim kako ona poprima 
oblik i naličje u smislu puteva Božjih. Povijest čovje- 
čanstva jest povijest napretka. Ja vidim čudesno su- 
glasje i u nutarnjem i u vanjskom svijetu, jednu slavnu 
stvarnost, koja svjedoči o vezi čovječjega sa božanskim, 
ja vidim filozofsku nauku — ponavljanu u činjenicama 
i događajima. U svakom dijelku koji sastavlja povijest 
čovječanstva, stoji duh dobrote i tekar po njemu sve 
dobiva svoj ispravni smisao. 

Ja vidim divljaka prethistorijskih vremena kako bježi 
pred silama prirode koje nije znao sebi podrediti, i kako 
nastoji ublažiti i umiriti nadnaravna bića, koja dakako 
nisu nego tvorbe njegovog praznovjernog straha. Kad 
se je s vremenom promijenila njegova mašta, ja ga vidim 
oslobođena od utvara i civilizovanog; on više ne obožava 
strahotna božanstva neznanja. Nevolja ga naučila da 
postavi krov nad glavom, da brani svoj život i dom, a 
povrh svoje društvene zajednice sagradio je hram da 
iskazuje počast vedrim bogovima svijetla i pjesme. 
Trpljenje ga naučilo pravednosti, a u borbi sa bližnjim 
naučio je razliku između pravde i nepravde, te je postao 
moralnim bićem. Na tome stepenu već se pojavljuje 
genij grčke starine. I 

Ali Grčka nije bila savršena. Njezini pjesnički i 
vjerski ideali stajali su daleko iznad njezinog prakti- 



čnog života: zato je ona i morala nestati, ali su njezini 
ideali dalje živjeli, te oplođivali i oplemenjivali vre- 
mena koja su nadolazila. 

I Rim je svijetu ostavio bogatu baštinu. Kroz klance 
jadikovce historijskog razvoja održali su se njegovi za- 
koni i njegova uređena uprava, očuvani u dugim epo- 
hama kao uzvišeni primjeri. Ali kad je strogi i jedno- 
stavni značaj njegova naroda prestao da bude srž i živac 
njegove civilizacije — propao je Rim. 

A tada su došli novi narodi sa sjevera, i stvorili jednu 
trajnu društvenu organizaciju. Temelj grčkog i rimskog 
društva bio je rob, gurnut u položaj onih bijednika što 
su »na polju i u radionicama radili poput upregnutih 
konja, koji koracaju mirnije kad su slijepi«. Osnovu no- 
vog društva sačinjavao je slobodnjak, koji je vodio 
borbe, orao zemlju i sudio, te je njegovo značenje raslo 
iz dana u dan. On je, izdignut iz stanja primarne ple- 
menske srodnosti, obrazovao duh nezavisnosti i samo- 
pouzdanja, koga nije mogla uništiti nikakova zapreka. 
Povijest postepenog uspona čovječanstva iz divljaštva 
preko barbarstva i samovlade do civilizacije — utjelov- 
ljuje u sebi duh optimizma. Od prvoga časa kad su u 
Evropi nastupili novi narodi, bila je ona svakog stoljeća 
sve bolja i bolja, dok konačno razvoj čovječanstva nije 
zahtijevao i doveo do Amerike. 

Tolstoj je izrekao da je Amerika, koja je nekoć pret- 
stavljala nadu svijeta, sapeta verigama mamona. No 
Tolstoj i ostali Evropljani moraju da se dadu o toj veli- 
koj i slobodnoj zemlji bolje podučiti prije nego budu 
mogli razumjeti silne građanske borbe koje se odigra- 
vaju u Americi, a kojima nema primjera. Amerika se je 
postavila pred zadaću da asimilira sve strance, koji se 
iz svih zemalja zgrnuše na njezino tlo, i da ih slije u 
jedan narod sa jedinstvenim nacionalnim du- 
hom. Mi svakako imamo pravo da od kritičara zahti je- 

vamo strpljivost, tako dugo dok Sjedinjene države ne 
pokažu da li im je moguće da iz svih naroda zemlje 
stvore jedinstveni narod. Londonske nacionalne 
ekonome uznemiruje onih nepunih pet stotina hiljada 
stranaca kraj vlastitog pučanstva od šest milijona 
duša, te ozbiljno raspravljaju o opasnosti velikog broja 
stranaca. No kakvo je njihovo pitanje prema pitanju 
New-Yorka, koji broji blizu milijon i petstotina hiljada 
stranaca kraj tri i pol milijona svojih stanovnika? Pro- 
mislite samo da je svaki treći stanovnik naše metropole 
stranac! Sama ta brojka dovoljna je, da se izmjeri veli- 
čina Amerike. 

Istina je, Amerika se u obilnoj mjeri posvetila reša- 
vanju materijalnih pitanja. Ona je oplodila zemlju, 
otvorila je rudokope, natopila je pustinje, ispreplela 
kopno mrežom tračnica i odgajala svoje ljude, kako bi 
vještinu svakog pojedinca mogla staviti u službu svači- 
jih potreba. Amerika pretvara bogatstvo svoje industrije 
u obrazovanost svojih radnika, tako da nesposobni ne 
nalaze mjesta u američkom životu, i da svatko dušom 
i tijelom služi zajedničkoj stvari. 

Amerika može kraj svih tih nastojanja ipak biti 
sebičnom, ona je možda jos i danas poklonikom mamona. 
No Amerika pretstavlja isto tako domovinu ljubavi za 
bližnjega kao što i domovinu trgovine. U bujici prometa, 
ruku o ruku sa bučnim tvornicama i do neba visokim 
trgovačkim zgradama, mogu se vidjeti škole, knjižnice, 
bolnice, parkovi — sve sama djela socijalne skrbi, koja 
ne predstavljaju ništa drugo nego bogatstvo preobra- 
ženo u neprolazne ideje. Ne smije se nikada pustiti 
s vida što je Amerika već učinila da olakša nevolje i da 
nesretnike učini korisnim članovima društva. Učinila je 
da prsti slijepaca progledaju, da usne nijemih progo- 
vore, i da oživi tupi duh slaboumnika, pa neka mi sada 
netko kaže da ona služi isključivo mamonu! Tko je 

kadar da izmjeri sve saosjećanje, vještinu i razumnost, 
kojom ona izilazi u susret svima onima koji joj prilaze, 
i kojom smanjuje bujicu siromaštva, nevolje i zapušte- 
nosti, koja svake godine iz svih krajeva i naroda svijeta 
provaljuje na njezina vrata! 

Kad si predočim sve te činjenice, dolazim unatoč 
Tolstoja i ostalih teoretičara do saznanja, da je ipak di- 
vota biti američkim građaninom. U Americi optimista 
nailazi na obilje razloga da se pouzda u sadašnjost, i da 
vjeruje u budućnost, a to pouzdanje i vjeru trebalo bi 
zaista proširiti na sve velike narode Zemlje. 

Ako današnje vrijeme usporedimo sa prošlošću, onda 
nam moderna statistika daje dovoljno opravdanja za 
sveljudski optimizam, koji je ispunjen pouzdanjem i koji 
zauzima sve veće razmjere. Ispod sumnja, nemira i ma- 
terijalizama, koji nas još sapinju, tinja i gori u najbo- 
ljim životima svijeta jedna nepokolebiva vjera. Kad 
čovjek sluša pesimiste, mogao bi pomisliti da je civili- 
zacija u srednjem vijeku dosegla svoj vrhunac, i da od 
onda nije niti koraka napredovala: pesimista naime nije 
shvatio da se napredak evolucije ne smije smatrati — 
maršom bez prekida. 

Katkad na dohvatu cilja, katkad natrag bačen, 
Svijet neprekidno sili naprijed. 

Nedavno sam čitala spomenicu jednog čovjeka čije 
je znanje vrlo opsežno, i čiji podaci i sudovi zaslužuju 
pažnju. U njoj nailazim na množinu razloga koji doka- 
zuju napredak. 

U zadnjih deset godina smanjio se broj zločina, iako 
današnje listine bilježe veći niz prestupaka. To je upravo 
zato što su naše statistike savršenije i točnije od stati- 
stika prošlih vremena. Osim toga ti popisi sadrže mnogo 
prestupaka koje pred pola stoljeća nitko nije smatrao 
prestupcima. To eto dokazuje da je savjest naroda osjet- 
ljivija nego ikada ranije. 

Naš pojam o zločinu je profinjeniji, a kazne su postale 
čovječni je i uviđavnije. Nekadanja strast osvećivanja 
je u širokim krugovima nestala. Ne veli se više: »Oko 
za oko, zub za zub« — a sa zločincem se postupa kao sa 
bolesnikom. Njega se ne zatvara više samo radi kazne, 
nego zato jer pretstavlja društvenu opasnost. U tamnici 
zatočen biva on njegovan blagošću i oprezom, kako bi 
mu duša bila izliječena od bolesti, a on nanovo postao 
sposobnim za društveni život i za saradnju na velikom 
društvenom poslu. 

Dalji znak probuđene i prosvijetljene savjesti čovje- 
čanstva pretstavlja nastojanje da se radni narod opskrbi 
boljim stanovima. Da li je komu pred sto godina došlo 
na pamet da povede brigu o tome da li su stanovi siro- 
maha zdravi, praktični ili suncem obasjani? Neka ne 
bude zaboravljeno da su u »dobrim starim vremenima« 
kolera i tifus pustošili Čitave krajeve, i da se kuga banila 
u velegradovima Evrope! 

Radni slojevi našega naroda nemaju samo bolje kuće 
i radionice, nego i poslodavci priznavaju pravo radnika 
da zaradi više od onoga što mu je potrebno za goli život. 
Kraj nejasnosti i žurbe naših modernih nastojanja mi 
tek mutno raspoznajemo principe koji leže u osnovi so- 
cijalnih borba. No u priznavanju prava svakog čovjeka 
na život, na slobodu i težnju za srećom, u onom duhu 
pomirbe o kome je sanjao Burke 5 , u sklonosti jakih da 
čine ustupke slabima u uvjerenju da su prava poduzet- 
nika ograničena pravima namještenika: u svemu tomu 
mi optimisti vidimo znak našega vremena. 

Ima još jedno pravo koje je država priznala svakomu 
čovjeku, a to je pravo na odgoj i obrazovanje. U civili- 
ziranim krajevima Evrope i u Americi ima svaki grad i 

5 E. Burke (Berk), slavni engleski pisac, političar i državnik, 
parlamentarni govornik, živio od 1730 . do 1797 . 

svako selo svoje škole; nema više nikakove povlaštene 
klase koja bi jedina imala pristup do znanosti, jer se i 
djeci najsiromašnijeg radnika otvaraju vrata svake 
škole. Kod civili zovanih naroda biva tupost i neznanje 
potiskivano općim obrazovanjem. 

Obrazovanost se sve više širi i zatvara sve više ljudi 
u svoje krugove, ona postaje dublja i temeljitija, kako 
bi mogla saći na dno svih istina. Učenici nisu ograđeni 
samo grčkim i latinskim jezikom te matematikom, oni 
proučavaju prirodne nauke koje preokreću snove pjes- 
nika, istine matematičara i nauku nacionalnog ekonoma: 
u brodove, bolnice i strojeve, koje jednu vještu ruku 
čine sposobnom da obavi rad od tisuću ruku. Danas stu- 
denta ne ispituju da li je naučio gramatiku. Radi se o 
tome da li on pretstavlja samo gramatički automat i 
suhoparni znanstveni katalog, ili je stekao osobine mu- 
ževnosti. Njegova je najviša zadaća da nauči kako će 
rešavati velika javna pitanja, kako će uzdržati svoj duh 
bodrim i sposobnim za primanje novih misli i novih po- 
gleda na istinu, kako će uspostavljati one više zamisli, 
koje su u borbi za vanjskim dobrima nestale iz našeg 
vidokruga, te kako će služiti pravdi među ljudima. On 
također uči kako se može čovječji rad zamijeniti sa konj- 
skim silama, strojevima i knjigama — ali zamjena za duh 
praktičnosti, strpljivosti, pravednosti i hrabrosti ne po- 
stoji. 

Tko može posumnjati u široko rasprostranjenje i vi- 
soko savršenstvo odgoja i obrazovanosti kad si samo pre- 
doči kako je današnji položaj slijepaca i gluhonijemih 
posve različit od onoga prije jednog stoljeća? U ono vri- 
jeme bili su oni predmetom praznovjerne samilosti i dije- 
lili su sudbinu najzadnjeg prosjaka. Svatko je njihovo 
stanje smatrao beznadnim, a takovi izgledi u budućnost 
još su ih dublje rušili u ponor očaja. Sami su slijepci 

ismijali Howe-a 6 , kad se pokazao pripravnim da ih uči 
čitati. Jadan li je i žaljenja vrijedan čovječji duh kad je 
obuzet predrasudama, i kad upućuje ljude da nemaju 
očekivati nikakova dobra, i da u svakom pokušaju da 
se olakša njihova sudbina — vide samo izražaj bolesnog 
mozga! A današnji preokret? Eto gledajte kako su poput 
gljiva iz zemlje nikli instituti i obrtne ustanove za sli- 
jepce, eto gledajte koliko je gluhonijemih naučilo ne 
samo čitati i pisati, nego i govoriti. Ne smije se dakle za- 
boraviti da su pouzdanje i strpljivost doktora Howe-a 
urodili plodovima u općem društvenom nastojanju da 
slijepi i gluhi budu poučeni, i tako spremljeni za životnu 
borbu. Je li vam jos čudno da sam, ispunjena nadom i 
duhom, uzdignuta? 

Snošljivost je najviša posljedica odgoja. U prijašnjim 
vremenima ljudi su se borili i umirali za svoja uvjerenja, 
ali su morala proteći mnoga stoljeća dok su shvatili 
jednu drugu vrstu hrabrosti; to jest — da priznaju uvje- 
renje svojih bližnjih, i njihovo pravo na slobodu savjesti. 
Tolerancija ili snošljivost je najviši zakon svake zajed- 
nice i onaj duhovni činilac koji čuva sve najbolje što se 
nalazi u mišljenju ljudi. Nijedan gubitak od poplava, 
nikakav požar, niti uništenje gradova i hramova od 
neprijateljskih sila prirode — nije čovječanstvo orobilo 
za toliko plemenitih života i pobuda koliko ih je uništila 
međusobna nesnošljivost. 

Začuđena i rastužena ja se u mislima vraćam na vre- 
mena nesnošljivosti i slijepog služenja idolima. Vidim 
Isusa koga su primili sa prezirom i pogrdom, i na križ ga 
pribili. Vidim njegove sljedbenike gonjene, mučene i 

6 S. G. Howe (Hau), liječnik, koji je^ dobrovoljno služio u 
grčkoj revolucionarnoj vojsci, veliki američki filantrop, ravnatelj 

zavoda za slijepe, suosnivač zavoda za duševno zaostale. Veliku 

je pažnju pobudio s uspjelim obrazovanjem slijepe i gluhonijeme 
djevojke Laure Bridgman. 

paljene. Prenosim se također u doba kad su bolji duhovi, 
koji su ustali protiv sredovjekovnog praznovjerja, bili 
optuženi kao odmetnici, i zgaženi. Vidim pred sobom 
djecu Izraela, poruženu i na smrt gonjenu od onih koji 
ustima ispovijedaju kršćanstvo. Vidim ih tjerane iz 
mjesta u mjesto, iz zemlje u zemlju, vidim ih optužene 
poput izdajnika, bičevane i izrugane, kad su u bolovima 
mučenja ispovijedali svoju vjeru koju su čuvali sa div- 
nom postojanošću. Ta ista bigotnost koja je gonila Židove, 
survala se poput tigra na nepravovjerne kršćane, te je 
protjerala Albigenze 7 i miroljubive Walize 8 , »čije kosti 
blijede na surim brdima«. No ja također vidim kako se 
polagano rastvaraju oblaci, i razabirem prve krikove 
gnjeva protiv lažne pobožnosti: na inkvizitora je pala 
preprečujuća ruka tolerancije, a humanista je progonje- 
nima objavio poruku mira. Umjesto poklika: »Spalite 
krivovjerce!« počinju ljudi sa dubokim smislom prouča- 
vati ljudsku dušu, a u njihova srca ulazi strahopošto- 
vanje pred onim što se ne može vidjeti. 

Misao bratstva među ljudima ponovno sviće, i to u 
daleko širem značenju od uske povezanosti pripadnika 
jedne sekte ili jedne konfesije, a mislioci velike duše 
poput Lessinga traže od čovječanstva razjašnjenje i 
odgovor na pitanje što je Bogu ugodnije: mržnja protiv- 
ničkih religija i borba sve do noževa, ili nježna harmo- 
nija i međusobno pomaganje. Stare predrasude čovjeka 
prema čovjeku postaju manjima, i uzmiču pred sjajem 
novog velikodušnog osjećanja koje ljude ne žrtvuje 
formi, niti im želi oteti ni zadovoljstvo ni snagu koju na- 

7 Albigenzi, prozvani tako po mjestu i kraju u Francuskoj, 
kasnije ime za južnofrancuske heretičke općine; naročito poznati 
strašnim ratovima koji su protiv njih povedeni g. 1208. 

8 Walizi, herezija osnovana pod kraj 12. stoljeća; odlikovala 
se čistoćom života; bili su na sve strane gonjeni, a u 16. stoljeću 
doživi jeli sličnu sudbinu kao i Albigenzi; danas ih još ima u ne- 
kim alpskim dolinama; vrlo su vrijedni ljudi. 

laže u svojoj vlastitoj religiji. Otpadništvo i krivovjer- 
stvo jednoga vijeka postaje u idućem vijeku priznatim 
vjerovanjem. Snošljivost je dakle pripremila mjesto 
osjećaju bratstva među iskrenim ljudima sviju vjera i 
mišljenja. 

Tako me eto razmatranje našega vremena dovodi do 
osjećaja radosti što sam građanka svijeta, a kad pogle- 
dam svoju domovinu, vidim da je biti Amerikancem isto 
što i biti optimistom. Poznajem doduše nesretne i nepra- 
vedne događaje koji su se pod našom zastavom odigrali 
na Filipinima, no ja sam mišljenja da u slučajnostima 
politike kadikad niti najbolje namjere naroda ne dolaze 
do izraza. U povijesti Juli ja Cezara ja čitam da je u vri- 
jeme građanskih ratova bilo na milijone miroljubivih 
pastira i radnika koji su tako dugo radili dok je išlo, a 
kad su se približile vojske, što su ih nekolicina vodili, 
oni su bježali i čekali dok nije minula opasnost, a onda 
su se ponovno vraćali i strpljivo izravnali nanesene štete. 
Narodi su dakle strpljivi i pošteni, a njihove vođe posrću 
i luduju. Raduje me što vidim u svijetu i u svojoj domo- 
vini jedan novi i bolji patriotizam od onoga koji po- 
stavlja busiju protiv života svoga neprijatelja. Taj je 
patriotizam viši od patriotizma bojnih poljana, jer potiče 
tisuće i tisuće ljudi da stave svoj život u službu društve- 
noga napretka, a svaki život koji je zato žrtvovan, nas 
pomiče barem za korak bliže onome vremenu gdje više 
žitna polja ne će biti razbojišta. 

PRAKTIČNI OPTIMIZAM. 

Svaki je pogled na život stavljen na kušnju, kad ima 
da se praktički izrazi. Ako je istina da optimizam po- 
kreće svijet naprijed, a da ga pesimizam zadržava na 
putu napretka, onda je opasno širiti pesimističku filo- 
zofiju. Netko tko drži da u svijetu ima više boli nego 





veselja, i tko tome nesretnom uvjerenju daje izraza — 
samo poveća je nevolje i boli. Schopenhauer je neprija- 
telj čovječanstva; ako je već ozbiljno vjerovao da je 
ovaj svijet najgori od svih mogućih svjetova, nije trebao 
objelodaniti nauku koja ljudima krade poticaje za borbu 
protiv postojećih prilika. Ako je njega život darivao 
kamenjem mjesto hljebom, bila je to samo njegova 
krivnja. Život je plodno polje, na kojem će nicati pravda 
ako upotrijebimo ispravna sredstva, i budemo na svome 
mjestu. 

Kad dopustimo da nam pesimizam obuzme dušu, 
onda je čitav život okrenut na glavu, prazan i nesnosan. 
Nema drugog lijeka za poremećenja u pojedinaca i u 
društvu nego zaborav i odricanje. Pesimista veli: »Dajte 
nam jela, pića i veselja, jer već sutra umiremo!« A da 
sam ja svoj život promatrala sa pesimističkog gledišta, 
bila bi već davno izgubljena, jer bi bila uzaludno gle- 
dala za svijetlom koje ne dostiže mojih očiju, i utaman 
prisluškivala muzici koja ne zvuči u mojim ušima. Bila 
bi kukala danju i noću, te ne bi bila nikad zadovoljna. 
Bila bi sjedila postrance u jezovitoj samoći, obuzeta stra- 
hom i očajavanjem. No jer smatram dužnošću prema 
sebi — i drugima — da budem sretna, ja sam se trgnula 
iz jedne nevolje koja bi bila gora od svakog tjelesnog 
nedostatka. 

Smije li tko dopustiti da samo njegova nesposobnost 
da živi u nadi, i da teži za dobrotom, baci sjenu na ži- 
votno junaštvo onih koji nose svoje terete, kao da je 
teret kakav privilegij? Optimista niti ne uzmiče niti ne 
posrče, jer znade da će zaustaviti svoga bližnjega ako 
odmiče s puta. On će dakle bez straha stajati na svom 
mjestu, i sjećat će se da mu je šutnja dužnošću, jer je 
svako srce puno samo svoje nevolje. Optimista će pogra- 
biti željezna kliješta prilika, te ih upotrijebiti kao oružje 
da svlada zapreke koje se ispriječiše na njegovu putu. 

On će djelovati tako kao da do njega samoga stoji hoće 
li biti raj na zemlji. 

Vidjeli smo da su najveći filozofi — glasnici čovje- 
čanstva — bili optimisti, i da su muževi čina i djela bili 
izvršioci sveopće volje. Doktor Howe je našao put u 
dušu Laure Bridgman (Briđžmen ), 9 jer je od samog po- 
četka vjerovao da će ga naći. Engleski učitelji prava 
tvrdili su da su gluhi i nijemi u očima zakona isto što i 
luđaci, a pomislite samo kako postupa optimista! On 
pobija tu grubu pravničku postavu, prodire očima mrku 
i neosjetljivu prevlaku, i zapaža iza nje zarobljenu čo- 
vječju dušu, te se mirno i odlučno daje na njezino oslo- 
bođenje. Njegovi su napori donijeli ploda. On tamu pre- 
tvara u svijetlo, i dokazuje zakonu da su gluhi i slijepi 
odgovorna i razumna bića. 

Kad su Haiiy-u 10 dopustiti da podučava slijepce u 
čitanju, bilo je pesimista koji su se smijali njegovoj 
ludosti. Da ga nije obuzimala vjera da je čovječji duh 
jači od neznanja koje ga drži u svojim okovima, da nije 
bilo optimizma, ne bi mu bilo pošlo za rukom da prste 
slijepaca pretvori u nova oruđa saznanja. Nikada nije- 
dan pesimista nije otkrio tajne zvijezda, nije našao ne- 
poznatu zemlju niti čovječjem saznanju otvorio nova 
nebesa. Sv. Bernardin je bio tako velik optimista te je 
vjerovao da bi dvjesta i pedeset prosvijetljenih muževa 
razagnalo tamu koja je za vrijeme križarskih vojna sve 
zastirala. Svijetlo njegove vjere osvanulo je kao novi dan 
na zapadu Evrope. Ivan Bosco 11 , dobročinitelj siro- 
maha, omražen i progonjen od talijanskih gradova, bio 

9 Isporedi str. 13. 

10 V. llaiiy (Caiii), Francuz, osnivač obučnoga sistema za sli- 
jepce; djelovao u Parizu, u Berlinu, i u Rusiji 11 godina; rodio se 
g. 1745., a umro u Parizu 1822. zaboravljen i napušten. 

11 I. Bosco (Bosko), svećenik, apostol zapuštene mladeži, među 
ostalim osnovao »Kongregaciju salezijansku« za radnike, živio od 
1815. do 1888. 




je također optimista i — prorok, koji je iz velike daljine 
ćutio dah božanstva i navještao ga svojim sunarodnja- 
cima. Iako su ga radi toga ismijavali, i proglasili ludom, 
on je ipak strpljivo djelovao dalje, te radom svojih ruku 
izdržavao dom sitne i ostavljene nejačadi. U svom groz- 
ničavom oduševljenju on je proricao divan pokret, koji 
bi imao biti nastavak njegova rada. U danima kad je još 
bio bez ikakovih novaca i potpore, on je izradio blje- 
štave slike o sjajnom sistemu škola i bolnica, koje bi se 
imale proširiti sa jednog kraja Italije na drugi. Ipak je 
doživio organizaciju društva »San Salvador«, koje je 
pretstavljalo ostvarenje njegovog proročkog optimizma. 
— Kad je doktor Seguin 12 izjavio da bi se mogli podu- 
čavati slaboumnici, opet su se ljudi smijali, i sami sebe 
uvjeravali u svojoj samodopadnoj mudrosti da niti on 
nije bolji od duševnih bogalja. No plemeniti optimista 
je izdržao te su malo po malo i uporni pesimisti počeli 
shvaćati da je onaj koji je bio predmetom njihove poruge, 
postao jednim od najvećih dobročinitelja svijeta. Tako 
eto optimista vjeruje, nastoji i stvara. On je vazda u 
čistoj svjetlosti sunca. A kad se najednom pojavilo ono 
Čudesno i Neizrecivo te ga obasulo svojom svjetlošću, 
on, koji je čekao i nadao se, naziva mu dobrodošlicu. 
Njegova duša traži i nalazi sebi srodne, te srdačno po- 
zdravlja svako novo otkrivenje, svaku novu pobjedu 
nad, zaprekama, svako povećanje ljudskih saznanja i 
ljudske sreće. 

Eto utvrdismo da su veliki filozofi i ljudi čina bili 
svi od reda optimisti. I naši najodličniji spisatelji također 
su bili optimisti, u svojim djelima i u svome životu 
Nikad ni jednom pesimistu nije pošlo za rukom da obu- 

12 E. O. Seguin (Segen), američki liječnik, rodio se u Cla- 
inecy-u (Klamesiju) u Francuskoj g. 1812., iza revolucije g. 1848^ 
otselio se u Ameriku, umro 1880. u New Yorku. On i njegov sin r 
također liječnik, vrlo su zaslužni za obrazovanje duševno zaostalih. 

hvati onoliki krug čitalaca koliki bi odgovarao njegovom 
geniju, a optimistički pisci bili su više čitani i slavljeni 
uego odgovara njihovom talentu, i to iz jednostavnog 
razloga što su crtali svijetle strane života. Dickens 
(Dikens), Lamb, Goldsmith (Goldšmit), Irving, svi ti 
obljubljeni i profinjeni humoriste, bijahu optimisti, 
dočim pesimista Swift 13 nije nikada imao toliko čitalaca 
koliko bi odgovaralo njegovom velikom duhu. I zaista, 
kad bi Swift sišao na zemlju i kad bi susreo veliko- 
dušnog optimistu Thackeray-a (Tekerej), možda mu ni 
Thackeray ne bi mogao opraštati. Nedavno se »Rubaiyat« 
Omara Khayyam-a 14 proširiše u povećoj mjeri, no mi 
ipak smatramo pravilom da svatko tko hoće da ga čuju 
mora vjerovati u neki bolji svijet, to jest mora pret- 
stavljati optimističko gledanje na život. Slobodno mu je 
da pokatkad jadikuje i grdi, poput Carlyle-a i Ruskina, 
ali osnovni ton njegovih djela mora biti vjera u dobru 
sudbinu života i svijeta. 

Shakespeare (Šekspir) je najplemenitiji optimista. 
Njegove tragedije objavljuju moralni poredak svijeta. 
U »Lear-u« (Liru) i »Hamlet-u« sadržano je predviđanje 
i težnja za većom dobrotom, na kraju tragedije vazda 
preostaje po koje lice koje treba da sudi nepravdu, da 
obnavlja društvo, i da državu iznova podiže. Njegova 
posljednja djela, »Bura« i »Cymbelin-a«, prožeta su 
lijepim i nježnim optimizmom, koji kliku je u pomirbama 
i sjedinjavanju, i stvara planove po kojima bi vanjska 
i unutarnja dobrota mogla triumfirati. 

13 J. Swift (Svajft), politički satiričar Engleza, živio od 1667. 
do 1745. 

14 O. Khayyam ibn, najznatniji pretstavnik sumnjanja i pesi- 
mizma u perzijskom pjesništvu; najbolje mu je gore napomenuto 
djelo, koje znači »Četveroredi« ; različnoga je sadržaja i doživljaja, 
iz najrazličnijili vremena. Bio je i najslavniji zvjezdoznanac, ma- 
tematičar, te je također preudesio perzijski kalendar. 

Da je Browninga 15 lakše čitati, on bi zaista bio naj- 
jači pjesnik Amerike. Ja upravo ćutim njegovo zanosno 
oduševljenje kada dovikuje: »Oj dobrostivi i gigantski 
smiješku smeđe i ostarjele zemlje — ovoga jesenjeg 
jutra!« On i kako pokreće mojim mozgom kad kaže da 
savršeno izlazi iz nesavršenoga, a nedostatak da je dokaz 
obilja! Jest, postoji nesklad, da bi mogla postojati har- 
monija; bol razara, da bi radost mogla nanovo podizati; 
a možda sam ja zato gluha i slijepa da drugi, koji poput 
mene imaju manu, mogu savršenije vidjeti i čuti! Brow- 
ning me uči da nema dobrote koja bi mogla biti izgu- 
bljena, a to mi olakšava život, i omogućuje da slušajući 
glas svoje savjesti činim ono što je najbolje, bilo to pravo 
ili krivo, i da živim bez straha. Moje srce ponosno odgo- 
vara na zahtjev Browninga da na oltar života valja 
radosno položiti danak mraka i hladnoće. Uzmite dakle 
svoje breme na se, i nosite ga velikodušno, jer je ono dar 
Božji. 

Pisac koji hoće da mu glas bude prodoran, mora biti 
optimista, jer njegov glas crpi svoju snagu i značenje 
tekar iz njegova života. 

Život Stevensona 16 postao je već deset godina nakon 
njegove smrti predajom, a on, najdivniji literata iza 
Johnsona 17 i Lamba, stekao je svoje mjesto među hero- 
jima duha. Sjećam se jednoga časa gdje sam bila duhom 
klonula, te nije mnogo manjkalo da posrnem. Dane i 
dane ja sam se mučila sa nekim zadatkom koji se nije 
dao riješiti. U toj svojoj neprilici ja sam čitala jednu 

15 R. Browning, jedan od najznatnijih engleskih pjesnika 19. 
stoljeća, živio od 1812. do 1889. 

18 R. L. Stevnson (Stivenzon), književnik pjesnik engleski, 
živio od 1850. do 1894. Njegovi romani iz dalekih i neobičnih kra- 
jeva protkani su viteškim i tajanstvenim događajima i plemeni- 
tim činima. 

17 S. Johnson (Đonson), pjesnik, esejista i lingvista engleski 
živio od 1709. do 1784. 

raspravu Stevensona, te me je pri tom obuzeo osjećaj, 
kao da sam se vani sunčala, a ne da sam očajna nad 
svojim teškim zadatkom. Pokušala sam ponovno i sa 
novom snagom tražiti rešenje i pošlo mi je za rukom 
prije nego sam mogla opaziti. Od toga vremena ja sam 
doduše često šuštala, no nikada me više nije obuzimao 
osjećaj osami jenosti kao tada, dok mi još taj snažni pro- /■ 
povjednik, »sa smijehom na obrazu«, nije bio udijelio 
svoju okrepu. 

Pročitajte Schopenhauera i Omara pa ćete pomalo | 
nalaziti taj svijet isto tako šupljim i praznim kao što su 
ga i oni nalazili. Ako pak čitate Green-ovu »Povijest f 
Engleske«, učinit će vam se kao da je svijet nastanjen 
junacima. Tako dugo dok nisam bila pročitala Green-ov 
životopis, nije mi bilo jasno otkuda je Greenova povijest 
na me mogla djelovati poput romana, tako snažno i tako 
toplo. Tada sam istom shvatila zašto je njegova brza 
mašta mogla tvrde i gole činjenice života pretvarati u 
nove i živahne snove. Kako su on i njegova žena bili pre- 
siromašni da si nabave goriva, oboje je običavalo sjedati 
ispred nenaložena kamina, te si pri tome zamišljati da 
u kaminu praska blagotvorna vatra. »Napnite svoju pa- 
met«, govorio bi on, »protjerajte mračne misli i dozovite 
vedre. Zatvoriti katkada oči, — to je svakako dublja 
mudrost nego što dopuštaju vaši knjiški filozofi!« 

Svaki optimista koristi napretku i pospješuje ga, a 
svaki pesimista zaustavlja razvoj svijeta. Posljedice pe- 
simizma iste su u životu jednoga naroda kao i u životu 
pojedinca. Pesimizam ubija nagon koji čovjeka sili na 
borbu protiv siromaštva, neznanja i zločina, on u svijetu 
osušuje sva vrela radosti. Ja bih sada u duhu napustila 
zemlju koja podiže sirotinju, te bih posjetila Indiju, tu 
zemlju podzemnog fatalizma, gdje je tri stotine milijona 
ljudskih stvorova, koji su jedva još ljudi, palo u nezna- 
n J e i bijedu, te neprestano sve dublje gaze u močvaru. 

Zašto su oni takovi? Jer su kroz tisuće godina bili žrtve 
svoga gledanja na svijet, a to gledanje uči da su ljudi 
kao trava, da trava nestaje, i da sa travom nestaje 
svakog zelenila na zemlji. Oni sjede u tami, i daju se 
satrti od prilika kojima bi sami trebali upravljati, tako 
dugo, dok ne izgube svojstva čovjeka, i ne postanu lutke 
na žici, koje se klanjaju i plešu kad ih tko povuče. Iza 
kratkog života dolazi im. smrt, te ih užurbano nosi u 
grobove, a druge lutke sa drugim »strastima i težnjama 
lutaka« zauzimaju njihova mjesta, i tako se taj prividni 
život nastavlja iz stoljeća u stoljeće. 

Pođite u Indiju i pogledajte kakva se civilizacija raz- 
vija kad jednom narodu nestane vjere u napredak, i kad 
,se podvrgne božanstvima mraka! Brahmanizam je po- 
tisnuo sva čeznuća i korisne« težnje. Tamo nema nikoga 
ko bi se zauzeo za sirotinju, i zaštitio udovice i siročad. 
Bolesnici ne budu njegovani, slijepci ne znadu kako se 
može — vidjeti, gluhi ne znadu kako se može čuti, šta 
više, oni su u prikrajku drumova prepušteni smrti. U 
Indiji je grehota podučavati slijepe i gluhe, jer se na nji- 
hove nedostatke gleda kao na kaznu radi prestupaka 
koje su počinili u jednom od svojih prijašnjih života. Da 
sam se kojom nesrećom rodila posred toga fatalističkog 
naučavanja, ja bih bila ostala u najdubljoj tami, a moj 
bi život bio ostao pustinjom, gdje ne bi bile saobraćale 
nikakove karavane misli između moga duha i vanj- 
skoga svijeta. 

Hindusi vjeruju u trpljenje, ali ne vjeruju u otpor, 
zato su ih stranci podjarmili. Njihova povijest je po- 
navljanje povijesti Babilona. Iz daleka provali jedan 
narod poput oluje, a ni jedan se od njih nije skanjivao, 
niti spavao, niti drijemao, nego su opustošili zemlju, i 
oduzeti stanovnicima oslon i potporanj: kruh, vodu, vla- 
dara, ratnika, suca, proroka, mudraca i »starca«, i nitko 
ih nije oslobodio. Doista su svi oni baštinici nesreće, koji 

putuju ovom čudesnom i radosnom zemljom tugujući i 
slomljeni, a slijepi su za njezine ljepote, i gluhi za nje- 
zinu muziku — jednako onima koji u dobroti vide zlo, 
ili pak zlo nazivaju dobrotom, te mjesto svijetla po- 
stavljaju tamu, a tamu zamjenjuju svjetlošću. 

Šta je stalo sinovima zapada, koji su vjetrom opa- 
ljeni, koji sa ravnina američke Dakote prehranjuju 
svijet za Brahmane i Omara? Oni bi mogli podviknuti 
Hindusima: »Dolje sa vašom filozofijom, koja se pred 
tisuću godina preživjela! Gledajte u stvarnost i u život 
svježim očima! Otstranite svojega Brahmu i one krivo- 
noge bogove, žurno se okrenite i pođite za svedržiteljem 
t Višnom!« 

Optimizam je vjera koja vodi do savršenosti; ništa 
se ne može postići bez nade. Kad su naši pređi polagali 
temelje amerikanskoj zajednici, ništa ih drugo nije 
m °gl° jačati u njihovom zadatku nego slika slobodnog 
društvenog života, koja je lebdila pred njihovim očima! 
Pod hladnim i negostoljubivim nebom, na širokoj pu- 
stoši snijegom pokrivenoj, na kojoj su vrebali sakriveni 
divljaci, svijetlio je plamen obećanja i nade: ona vjera, 
koja izravnava bregove, ispunjava doline, premošćuje 
rijeke, i nosi civilizaciju do najkrajnjih tačaka svijeta. 
Iako naši pioniri nijesu mogli graditi prema hebrejskom 
idealu što su ga imali pred očima, ipak su dali ugled 
svemu onome što je i danas u našoj zemlji od najveće 
trajnosti. Oni su donijeli u pustoš misao i razum, tiskanu 
knjigu, duboko usađenu želju: da vladaju sami sobom, 
englesko opće pravo, koje postupa jednako sa kraljem i 
siromahom, to jest zakon, koji je osnova našeg sveko- 
likog društvenog uređenja. Značajno je da su temelji 
toga zakona optimistički. U romanskim državama izgra- 
đena je sudska pravda na pesimističkoj i natražnoj 
osnovi: optuženi bude smatran krivcem tako dugo dok 
nije dokazana njegova nekrivnja. A u Engleskoj i Sje- 


dinjenim državama se polazi sa protivne, to jest sa opti- 
mističke pretpostavke: optuženi je nedužan tako dugo 
dok više nije moguće odricati njegovu krivnju. Kaže se 
da naš pravni sistem oslobođa mnogo prestupnika, no 
svakako je bolji takav način nego kad moraju stradati 
mnogi nedužni ljudi. Pesimisti govore: »Nema u čovjeku 
nikako ve trajne dobrote! Sve stvari su upravljene putem 
neprekidnih gubitaka, i taj put vodi konačno u metež. 
Ako je ikada pored zla postojala kakova zamisao do- 
brote, to je takova zamisao bila nemoćna, a svijet se i 
onako sve više ruši u svoju propast!« No razmislite 
dobro! Pravo dviju najtreznijih i najpraktičnijih naroda 
zemlje, koji najviše poštuju zakon, pretpostavlja dobrotu 
u čovjeku, i zahtijeva dokaze za opstojnost zla. 

Optimizam je vjera koja vodi do savršenosti. Pro- 
roci čovječanstva bili su prožeti pouzdanjem, inače bi 
bili ostavili svoje zastave, i ne bi na bojištu stajali u 
ulozi branitelja. Suđenje Tolstojevo gubi svoju snagu, 
jer je pesimistično. Kad bi on bio jasno vidio pogreške 
Amerike, i da je vjerovao u njezinu sposobnost da će ih 
moći svladati, onda bi naš narod moguće bio osjetio po- 
ticaje njegova ukora. No prorocima bez nade svijet će 
okrenuti leđa, i radije će slušati Emersona 18 , koji, prizna- 
vajući najbolja svojstva jednog naroda, navaljuje samo 
na one pogreške koje nitko ne može braniti niti poricati. 
Emerson se ogleda na snažnu ličnost Lincolna, koji ne 
gubi ravnotežu u vremenima sumnje, nemira i nužde. 
On vidi uspjehe u velikim daljinama i potiče narode, 
da muževnim pouzdanjem pođu u susret svojim na- 
dama. U noći i tami oča javan ja on doziva: »Sve će biti 
dobro!«, a na tisuće njih se smiruje u njegovom pouzda- 

18 R. W. Emerson filozof i književnik engleski, živio od 1803. 
do 1882. On je pokretač i najznatniji pretstavnik transcendentalne 
filozofije u Americi. Osnova njegove filozofije jest da postoji mo- 
ralni red stvari, i da je priroda simbol duha. 

nju. Ako takav čovjek kudi i prstom upire na pogreške, J 
onda narod sluša, a njegove riječi prodiru u srce i du- 
boko se usađuju, dok tužaljke običnih Jeremija zaglu- 
šuju sluh. 

O tom bi trebala i naša štampa voditi računa. Štampa 
je propovjedaonica modernog vremena, te mnogo stoji do> 
propovjednika koji se na nju uspinju. Želi li se da pro- 5 

test štampe protiv nepravednih postupaka bude kori- :! 

stan, potrebno je da riječi i nauka budu kroz devetdeset || 

i devet dana uzvišene, i da objavljuju dobrotu, kako bi j 

stotoga dana glas ukora zvučio sto puta snažnije. Takav j 

je bio Lincolnov način. On je poznavao ljude, on je vje- | 

rovao u njih, a svoju je vjeru temeljio na osjećaju pra- .] 

vednosti i na razumnosti velike većine. Kad je svojim 1 

oporim i kratkim načinom izjavio: »Vi ne možete cijeli I 

narod trajno zaluđivati!«, naglasio je veliko načelo, to I 

jest vjerovanje u ljudsku prirodu. I 

Proroka uvijek poštuju, osim ako je pesimista. Odu- j 
ševljena proročanstva Isaije neobično su mnogo prido- ! 
ni jela povratku Izraela u domovinu, a tužaljke Jeremije | 

ne bi ga bile oslobodile iz ruku njegovih tlačitelja. Zar i 

nije upravo Božić spominjanje da je Hrist došao kao I 

prorok dobrote? Njegov vedri optimizam je voda na ' 

usnice, osušene groznicom, taj je optimizam našao svoj 
najviši izraz u osam blaženstava. Baš radi toga jer je 
Hristova nauka optimistička, podvrgnuo joj se zapadni 
svijet kroz toliko stoljeća. Devetnaest vjekova gledalo j 
je kršćanstvo u svijetlo Hristovo lice, osjećajući da sve 
stvari zajednički djeluju u pravcu dobrote. Sv. Pavao je ■ 
naučavao vjeru koja u najtežim prilikama života gleda 
prema neizmjernom vidiku nebesa, gdje u svijetlu savr- \ 
šenoga saznanja nestaju sva ograničenja i zapreke. Ako 
ste slijepi od rođenja — tražite bogatstva u tmini! Ona 
su skupocjenija od zlata i dragog kamenja, ona su lju- 


bav i dobrota, istina i nada, a njihova je cijena veća od 
cijene rubina i safira. 

Isus donosi, a Pavao objavljuje poruku mira i po- 
ruku razuma, vjeru u duh, a ne u stvari, vjeru u ljubav, 
a ne u osvajanja. Optimista shvaća da ljudskim činima 
ne upravljaju pukovi i vojske, nego da čovjeka kreću 
moralne sile, da su osvajanja Aleksandra i Napoleona 
daleko manje trajna od pobjeda Newton-a (Njutona), 
Galileja i sv. Augustina, koji bez buke osvojiše svijet. 
Misao je jača od vatre i mača. Ona se nečujno širi iz 
jednoga kraja u drugi, uz pomoć duha čovječanstvo 
zgrće bogatu žetvu hvaleći Boga, a poslovi ratni su isto 
što i ratnički šatori: »danas još logor, a sutra već sve 
rastrgano i nestalo, nekoliko jaraka i kupova slame.« 
Sve je to Isus naučavao pred dvije tisuće godina. Božić 
je dakle blagi dan optimizma. 

Postoji dakako mnogo zla koje još nije svladano, ali 
pravi optimisti vide to zlo, i prepuni su nade. Malo- 
dušnost nema mjesta u njihovom vjerovanju, jer oni 
vjeruju u neprolaznu pravdu Božju i u čovječje dosto- 
janstvo. Povijest dokazuje pobjednički uspon čovječan- 
stva. Svaki zastoj u napretku čovječanstva bio je samo 
stanka prije velikog skoka unaprijed. Zaista su se sro- 
zali neki hramovi u kojima smo nekada molili, no mi 
smo sagradili nove, na posvećenom tlu, uzvišeni je i do- 
stojanstvenije od onih koji su propali. Postali smo do- 
duše siromašniji za nekoliko herojskih tjelesnih svoj- 
stava, kojima su se odlikovali naši pređi, ali smo taj 
gubitak nadoknadili sa duhovnim viteštvom^ koji pre- 
zire osvetu i zavija rane pobijeđenih. Sve što je čovje- 
čanstvo steklo u prijašnjim vremenima, naša je svo- 
jina, no naš je posjed još veći, jer su ideali, o kojima je 
prijašnje čovječanstvo samo sanjalo, postali za nas 
čistom stvarnošću. Na takovom temelju počiva naša nada 
i naše tvrdo pouzdanje. 

Jer me obasjava sunčano svijetlo pravog i trijeznog 
optimizma, ja vidim u svojoj mašti »još slavnije triumfe 
na oblačnoj zavjesi budućih vremena«. Ja vidim kako 
iz ogorčenih borba suprotnih sistema i sila pomalo na- 
staje jedno sjajnije duhovno doba, jedno doba gdje više 
ne ce biti ni Engleske, ni Francuske, ni Njemačke, ni 
Amerike, gdje ne će biti više ni ovog ni onog naroda, 
nego samo jedna porodica, to jest čovječanstvo; samo 
jedan zakon, to jest mir; samo jedna potreba, to jest 
narmomja; samo jedno sredstvo, to jest rad; samo j e- 
dan sudac i kaznitelj, to jest Bog. 

Kad bih pokušala da još jednom dadem izraz optimi- 
stičkom vjerovanju, onda bih ga sažela po prilici ovako: 
>;> J a vjerujem u Boga, vjerujem u ljude, i vjerujem u 
snagu duha. Ja vjerujem da nam je sveta dužnost poti- 
cati i junaciti nas same i druge, te ne dopustiti da na 
naša usta o Božjem svijetu izlaze riječi nesreće, jer nitko 
na svijetu nema prava da se tuži na uređaj vasione, koju 
je Bog stvorio dobrom, i koju su tisuće ljudi nastojali 
o rzati dobrom. Ja vjerujem da nam je tako raditi kako 
bi se sto vise približili vremenu gdje nitko ne će živjeti 
u slasti i obilju dok drugi strada i trpi oskudicu.« To su 
eto istine moga vjerovanja, no osim njih imade još nešto 
do čega sve stoji, to jest: treba tu vjeru uzdržati usprav- 
nom protiv svih oluja koje se na nju obore, i učiniti je 
oslonom u žalosti i nesreći. Optimizam je harmonija 
između duha čovječjeg, i božanskog duha objavljenja i 
nada. A Božja djela su dobra. 




